Komisjoni otsus,

6. veebruar 1996,

milles käsitletakse geneetiliselt muundatud organismist koosneva toote, herbitsiidikindla hübriidrapsi seemne (Brassica napus L. oleifera Metzq. MS1Bn × RF1Bn) turuleviimist vastavalt nõukogu direktiivile 90/220/EMÜ

(EMPs kohaldatav tekst)

(96/158/EÜ)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. aprilli 1990. aasta direktiivi 90/220/EMÜ geneetiliselt muundatud organismide tahtliku keskkonda viimise kohta, [1] viimati muudetud komisjoni direktiiviga 94/15/EÜ, [2] eriti selle artiklit 13,

ning arvestades, et:

direktiivi 90/220/EMÜ artiklitega 10–18 nähakse ette ühenduse menetlus, mille kohaselt võivad liikmesriikide pädevad asutused lubada turule viia geneetiliselt muundatud organismidest koosnevaid elusaid tooteid;

Ühendkuningriigi pädevatele asutustele on esitatud sellise toote (seemnena turustatav herbitsiidikindel hübriidraps) turuleviimist käsitlev teadaanne kasvatamiseks seemne saamise eesmärgil ja mitte turustamiseks inimeste või loomade toiduna;

Ühendkuningriigi pädevad asutused on asjakohase toimiku ja oma heakskiitva arvamuse komisjonile esitanud;

komisjon on edastanud toimiku kõikide liikmesriikide pädevatele asutustele; teiste liikmesriikide pädevad asutused on kõnealuse toimiku suhtes esitanud vastuväiteid;vastuväited käsitlevad:

- toote mõju keemiliste hübriidide kasutamisviisidele ja kahtlusi võimalike pikaajaliste mõjude kohta keskkonnale,

- toote (toksikoloogilist) toimet tervisele, juhul kui see on ette nähtud kasutamiseks inimeste või loomade toiduks, ja

- toote märgistamist;

seepärast peab komisjon vastavalt artikli 13 lõikele 3 vastu võtma otsuse direktiivi 90/220/EMÜ artiklis 21 sätestatud korras;

keskkonnas keemiliste herbitsiidide kasutamise lubamise suhtes kohaldatakse muid ühenduse õigusakte, eelkõige nõukogu 15. juuli 1991. aasta direktiivi 91/414/EMÜ taimekaitsevahendite turuleviimise kohta, [3] viimati muudetud direktiiviga 94/43/EÜ [4]; seetõttu ei kuulu herbitsiidide lubamisega seotud küsimused direktiivi 90/220/EMÜ reguleerimisalasse;

direktiivi 90/220/EMÜ alusel koostatud teadaandes hinnatakse herbitsiidikindla hübriidrapsi säilimisest ja levimisest tulenevat ohtu inimeste tervisele ja keskkonnale, samuti herbitsiidikindla geeni või teiste muundatud geenide ülekandumist teistele sobivatele liikidele; järeldatakse, et risk on madal ja et herbitsiidikindla hübriidrapsi levimist või ülekandumist on võimalik olemasolevate majandamisstrateegiatega kontrollida;

pärast direktiivi 90/220/EMÜ alusel esitatud toimiku läbivaatamist ja liikmesriikide poolt esitatud teabe arvessevõtmist on komisjon leidnud, et toimikus sisalduv keskkonnariski käsitlev teave on piisav selleks, et komisjon võiks teha nimetatud toote seemnena turuleviimise kohta soodsa otsuse tingimusel, et järgitakse teatavaid kasutamise ja märgistamise eritingimusi;

direktiivi 90/220/EMÜ artikli 11 lõikega 6 ja artikli 16 lõikega 1 nähakse ette täiendavad julgeolekumeetmed, kui saadakse uut teavet tootega seotud ohtude kohta;

käesolevas otsuses ettenähtud meetmed on kooskõlas direktiivi 90/220/EMÜ artikli 21 kohaselt asutatud komitee arvamusega,

ON VASTU VÕTNUD KÄESOLEVA OTSUSE:

Artikkel 1

1. Vastavalt nõukogu direktiivi 69/208/EMÜ [5] sätetele ja lõikes 2 sätestatud tingimustele nõustuvad Ühendkuningriigi asutused järgmise, Plant Genetic Systemsi (viide C/UK/94/M1/1) poolt teatatud toote turuleviimisega direktiivi 90/220/EMÜ artikli 13 alusel.

See toode koosneb hübriidrapsi (Brassica napus L. oleifera Metzq.) elusatest seemnetest, mille saamisel on kasutatud:

a) isassteriilse rapsi aretusliini MS1Bn (B91-4) kultivari Drakkar järglaskonda, mis sisaldab bacillus amyloloquefaciens’i ribonukleaasi kodeerivat barnase-geeni, streptomyceshygroscopicus’e fosfinotritsiinatsetüültransferaasi kodeerivat bar-geeni, Escherichia coli neomütsiinfosfotransferaas II kodeerivat neo-geeni, arabidopsis thaliana promootorit PSsuAra, agrobacterium tumefaciens’i promootorit PNos, nicotiana tabacum’i promootorit PTA29, ja

b) fertiilsust taastava rapsi aretusliini RF1BN (B93-101) kultivari Drakkar järglaskonda, mis sisaldab bacillus amyloliquefaciens’i ribonukleaasi inhibiitorit kodeerivat barstar-geeni, streptomyceshygroscopicus’e fosfinotritsiinatsetüültransferaasi kodeerivat bar-geeni, Escherichia coli neomütsiinfosfotransferaas II kodeerivat neo-geeni, arabidopsis thaliana promootorit PSsuAra, agrobacterium tumefaciens’i promootorit PNos, nicotiana tabacum’i promootorit PTA29.

2. Nõustumise tingimused on järgmised:

a) nõustumine hõlmab kõikide lõikes 1 kirjeldatud mittegeneetiliselt muundatud rapsi ja geneetiliselt muundatud rapsi hübriidide seemet, kuid ei hõlma muude kui lõikes 1 kirjeldatud geneetiliselt muundatud taimede kombinatsioonidest tulenevate hübriidide seemet;

b) nõustumine hõlmab ainult toote teatatud kasutust, mis on kasvatamine seemne saamiseks, kuid ei laiene toote kasutamisele inimeste või loomade toiduks, ilma et see piiraks tulevikus toote hindamist selliseks kasutuseks;

c) lisaks muule märgistusele märgitakse iga seemnepaki etiketile, et toode on herbitsiidikindel glufosinaatammooniumi puhul ja et toodet tuleb kasutada ainult seemne saamiseks, aga mitte inimeste ja loomade toiduks.

Artikkel 2

Käesolev otsus on adresseeritud liikmesriikidele.

Brüssel, 6. veebruar 1996

Komisjoni nimel

komisjoni liige

Ritt Bjerregaard

[1] EÜT L 117, 8.5.1990, lk 15.

[2] EÜT L 103, 22.4.1994, lk 20.

[3] EÜT L 230, 19.8.1991, lk 1.

[4] EÜT L 227, 1.9.1994, lk 31.

[5] EÜT L 169, 10.7.1969, lk 3.

--------------------------------------------------